আস্তে আস্তে দু'জনেই একটা নির্দিষ্ট পরিমাণ ক্লান্তির দিকে পৌঁছে যাচ্ছিল। মোন্তাজ প্রথম থেকেই ধীর, উৎসাহহীন। যেন এখান থেকে উঠতে পারলেই ভালো। তার কেন জানি মনে হচ্ছিল, আত্মীয় বাড়িতে আফসার কাজী এক রাত থেকেও যেতে পারে। তেমন হলেই ভালো। শান্ত মনে তাহলে ঘরে ফিরে যেতে পারে সে। বউকেও একটা নিশ্চিত জবাব দিতে পারে। এ সময় কী হলো আকাশের, হালকা মেঘে ঢাকা হচ্ছিল সবদিক। ফাঁকে চাঁদ এইটুকু উঁকি দিতে না দিতেই গেল আবার হারিয়েও। সেদিকে তাকিয়ে কিরমান বলে, আসমান যেমুন সুবিধার না।